Diari Oficial de la Generalitat Valenciana


Sumari del DOGV 9179, del 22-09-2021 (2021/9120)

ORDRE 10/2021, de 8 de setembre, de la Conselleria d'Hisenda i Model Econòmic, per la qual s'estableixen obligacions formals de subministrament d'informació en relació amb l'Impost sobre Transmissions Patrimonials i Actes Jurídics Documentats per part de les persones físiques i jurídiques que organitzen subhastes de béns mobles.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/09/08/10/dof/vci/html**

### Dades del document

Número de DOGV
:   9179

Data del DOGV
:   22-09-2021

Secció del DOGV
:   I. DISPOSICIONS GENERALS

Número del document
:   2021/9120


Data del document
:   08-09-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * impost sobre transmissions patrimonials
    * administració fiscal
    * legislació
    * fiscalitat
    * competència administrativa
    * delegació de poders
    * política fiscal

ORDRE 10/2021, de 8 de setembre, de la Conselleria d'Hisenda i Model Econòmic, per la qual s'estableixen obligacions formals de subministrament d'informació en relació amb l'Impost sobre Transmissions Patrimonials i Actes Jurídics Documentats per part de les persones físiques i jurídiques que organitzen subhastes de béns mobles. [2021/9120]  
PREÀMBUL  
  
L'article 49, apartat segon, de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries, reconeix a les comunitats autònomes en relació amb l'Impost sobre Transmissions i Actes Jurídics Documentats, competències per a regular els aspectes de gestió i liquidació. Així mateix, la mencionada Llei 22/2009 concreta en l'article 55.1, lletres d), e) i f), que l'abast d'aquestes competències inclou la publicitat i informació al públic d'obligacions tributàries i la seua forma de compliment, l'aprovació dels models de declaració i, en general, les altres competències necessàries per a la gestió dels tributs.  
  
En la disposició addicional tercera de la Llei 13/1997, de la Generalitat, incorporada per l'article 47 de la Llei 12/2004, de 27 de desembre, de mesures fiscals, de gestió administrativa i financera, i d'organització de la Generalitat Valenciana, s'estableix que les persones físiques i jurídiques que organitzen subhastes de béns mobles hauran de remetre a la conselleria competent en matèria d'hisenda una declaració en la qual s'inclouran totes les transmissions de béns mobles en què hagen participat. La remissió de la informació s'efectuarà en el format, terminis i altres condicions i amb el contingut que s'establisca mitjançant la present ordre de la conselleria. Amb la present disposició es du a terme el desplegament reglamentari establit en aquesta norma.  
  
Si bé aquesta obligació pot afectar persones establides fora del territori de la Comunitat Valenciana, d'acord amb el principi de territorialitat preconitzat per la Llei orgànica 8/1980, de 22 de setembre, de finançament de les comunitats autònomes, l'obligació se circumscriu a aquelles operacions susceptibles de ser gravades per la comunitat autònoma. Així, de conformitat amb l'article 33.2.C).3a de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries, només hauran de ser objecte de declaració aquelles operacions en les quals l'adquirent tinga la seua residència habitual si és persona física, o el seu domicili fiscal si és persona jurídica, a la Comunitat Valenciana.  
Aquesta norma s'adequa als principis de necessitat, eficàcia, proporcionalitat, seguretat jurídica, transparència i eficiència, als quals ha de subjectar-se l'exercici de la potestat reglamentària, de conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques. Serveix als principis de necessitat i eficàcia quan, amb la seua aprovació, es compleix i desenvolupa per la via normativa prevista pel legislador una previsió destinada a reforçar els instruments de l'Administració tributària per al control del compliment de les obligacions tributàries nascudes de la realització de determinats tipus de subhastes. En nom del principi de seguretat jurídica s'ha integrat la norma d'una manera coherent amb la resta de l'ordenament jurídic. D'acord amb els principis d'eficiència i proporcionalitat, s'ha restringit el seu àmbit d'aplicació a aquelles operacions per a les quals no existeixen altres obligacions generals d'informació ja establides o mecanismes de tancament registral que asseguren el pagament de l'impost. Finalment, en matèria de transparència, s'han definit clarament els objectius d'aquesta norma i la seua justificació, i s'ha possibilitat la participació activa de les persones i associacions representatives d'interessos que pogueren veure's afectats per aquesta.  
D'acord amb el que s'ha exposat i fent ús de les facultats que em confereix la Llei 5/1983, de 30 de desembre, del Consell, i el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, a proposta de la Direcció General de Tributs i Joc, i complits els tràmits establits en el Decret 24/2009, de 13 de febrer, del Consell, així com l'informe de l'Advocacia General de la Generalitat, conformement amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Aprovació del model M-603  
S'aprova el model M-603, mitjançant el qual s'efectuarà la declaració informativa sobre les transmissions en les quals hagen intervingut persones físiques i jurídiques que organitzen subhastes de béns mobles susceptibles de tributar per l'Impost sobre Transmissions Patrimonials i Actes Jurídics Documentats, a què es refereix la disposició addicional tercera de la Llei 13/1997, de 23 de desembre, per la qual es regula el tram autonòmic de l'Impost sobre la Renda de les Persones Físiques i la resta de tributs cedits.  
  
Article 2. Persones obligades a presentar el model M-603  
Estaran obligades a presentar la declaració informativa les persones titulars dels monts de pietat i les persones físiques i jurídiques que realitzen subhastes voluntàries de béns mobles subjectes a la Llei 7/1996, de 15 de gener, d'ordenació del comerç minorista.  
  
Article 3. Objecte de la informació  
1. Serà objecte de la declaració cadascuna de les transmissions en què hagen intervingut per compte propi o en qualitat d'intermediaris per compte d'altri durant el període a què faça referència la declaració, sempre que l'adquirent o adjudicatari tinga el seu domicili fiscal en el territori de la Comunitat Valenciana.  
A aquest efecte s'informarà tant sobre les operacions en què els béns s'han adjudicat per mitjà de subhasta com per mitjà de qualsevol altra mena d'operació, incloent-hi l'adjudicació directa.  
2. No hauran de ser objecte d'inclusió aquelles operacions que hagen tingut per objecte automòbils tipus turisme, vehicles mixtos adaptables, vehicles tot terreny, motocicletes i ciclomotors, els seus remolcs i semiremolcs.  
  
Article 4. Forma i terminis de presentació  
1. La presentació de la declaració s'efectuarà de manera telemàtica, d'acord amb el que es disposa en l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions liquidacions dels tributs la gestió de les quals correspon a la Generalitat.  
A aquest efecte, les persones contribuents o els seus representants usaran les accions oferides per les aplicacions posades a la seua disposició en la seu electrònica de la Generalitat Valenciana.  
2. El termini de presentació serà de l'1 al 31 de març de cada any i s'inclourà la informació relativa a l'any natural anterior.  
3. Una vegada la persona obligada haja presentat una declaració informativa anual, podrà presentar, en cas de detectar en el seu contingut l'existència d'errors o omissions, una nova declaració informativa referida al mateix període substitutiva o complementària de l'anterior.  
  
  
DISPOSICIÓ ADDICIONAL  
  
Única. Regla de no despesa  
L'aplicació i desplegament d'aquesta ordre no podrà tindre incidència en la dotació de despeses del pressupost de la Generalitat. L'execució es durà a terme amb els mitjans personals i materials de l'Agència Tributària Valenciana i mancarà de repercussió econòmica en l'estat de despeses del mencionat organisme autònom.  
  
DISPOSICIONS FINALS  
  
Primera. Habilitació  
S'autoritza la persona titular de la Direcció General de l'Agència Tributària Valenciana per a dictar totes les resolucions i instruccions que considere necessàries per al desplegament, execució i aplicació de la present ordre.  
  
Segona. Entrada en vigor   
Aquesta ordre entra en vigor l'endemà de la publicació en el Diari Oficial de la Generalitat de Valenciana.  
  
València, 8 de setembre de 2021  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI